Franse Ope word met 'n week uitgestel | Netwerk24
Franse Ope word met 'n week uitgestel
08 April 2021 13:59
Die Franse Ope begin nou eers 'n week later op Roland Garros. Foto: Getty Images
Vanjaar se Franse Ope is weens die Covid-19-pandemie met 'n week uitgestel en sal nou eers op 30 Mei begin.
Dié verandering is Donderdag deur die Franse Tennisfederasie (FFT) aangekondig.
Dit gaan 'n invloed hê op die begin van die grasbaanseisoen. Drie toernooie moet volgens die tenniskalender op 7 Junie begin. Die mans en vroue is in aksie in die s'Hertogenbosch-toernooi in Nederland, terwyl die mans ook in 'n toernooi in Stuttgart, Duitsland, en die vroue ook in Nottingham, Engeland, vir Wimbledon gaan opwarm.
Gilles Moreton, president van die FFT, sê hulle het met plaaslike owerhede en die beheerliggame van tennis, hul vennote en die uitsaaier gepraat voordat die besluit geneem is. Hy sê daar is nou meer tyd dat die gesondheidsituasie kan verbeter. Dit sal die kans versterk dat meer toeskouers toegelaat sal word. Verlede jaar is slegs 1 000 mense per dag by Roland Garros toegelaat.
Frankryk bevind hom tans in derde nasionale inperking om die verspreiding van Covid-19 in toom te hou.
Pres. Emmanuel Macron het sy hoop uitgespreek om dit teen die middel van Mei op te hef. – supersport.com